A o latela sekao sa batho ba kwa Berea ka go nna le mogopolo o o tlhagafetseng le go dira gore o se ka wa iteega tsebe fa o ithuta Baebele? Mokeresete a ka leka go etsa batho ba kwa Berea, le fa mo nakong e e fetileng a ne a sa rate go ithuta. Gape batho ba bangwe ba na le mokgwa wa gore ba se ka ba bala le go ithuta thata fa ba ntse ba tsofala, mme Mokeresete wa boammaaruri ga a tshwanela go nna jalo. Le fa motho a ka tswa a le kana kang ka dingwaga, a ka kgona go tila go iteega tsebe. Mme fa o ntse o bala, o ka nna o ntshitse matlho dinameng gore o batle tshedimosetso e o ka e tlotlelang ba bangwe. Ka sekai, a o ka ipeela mokgele wa gore o tla tlotlela molekane wa gago kana tsala nngwe ya Mokeresete dilo tse o di badileng kana tse o di ithutileng? Fa o dira jalo, dilo tse o di ithutileng di tla nwelelela mo pelong le mo mogopolong wa gago, mme seo se ka thusa le ba bangwe.